Document ID: 31998R2121

Komisijos reglamentas (EB) Nr. 2121/98
1998 m. spalio 2 d.
nustatantis išsamias Tarybos reglamentų (EEB) Nr. 684/92 ir (EB) Nr. 12/98 taikymo taisykles dėl keleivių vežimo tolimojo susisiekimo ir miesto autobusais dokumentų
(tekstas svarbus EEE)
EUROPOS BENDRIJŲ KOMISIJA
atsižvelgdama į Europos bendrijos steigimo sutartį,
atsižvelgdama į 1992 m. kovo 16 d. Tarybos reglamentą (EEB) Nr. 684/92 dėl bendrųjų tarptautinio keleivių vežimo tolimojo susisiekimo ir miesto autobusais taisyklių [1] su pakeitimais, padarytais Reglamentu (EB) Nr. 11/98 [2], ypač į jo 2 straipsnio 3.4 punktą ir 5 straipsnio 4 dalį, 6 straipsnio 2 dalį, 11 straipsnio 5 dalį ir 13 straipsnio 3 dalį,
atsižvelgdama į 1997 m. gruodžio 11 d. Tarybos reglamentą (EB) Nr. 12/98, nustatantį sąlygas, kuriomis vežėjai nerezidentai gali valstybėje narėje teikti vidaus keleivinio kelių transporto paslaugas [3], ypač į jo 6 straipsnio 2 ir 3 dalis ir 7 straipsnio 1 dalį,
pasikonsultavusi su pagal Reglamento (EB) Nr. 12/98 10 straipsnį įsteigtu komitetu,
(1) kadangi Reglamento (EEB) Nr. 684/92 4 straipsnio 4 dalyje nustatyta, kad reguliarioms ir tam tikroms specialioms reguliarioms paslaugoms teikti reikia leidimo;
(2) kadangi to reglamento 11 straipsnio 1 dalyje nustatyta, kad vienkartinės paslaugos turi būti teikiamos turint kelionės lapą;
(3) kadangi to reglamento 13 straipsnio 1 dalyje nustatyta, kad vežimo savo sąskaita veiklai taikoma sertifikatų sistema;
(4) kadangi taip pat turėtų būti nustatytos to reglamento 11 straipsnyje nurodytos kelionės lapo naudojimą reguliuojančios taisyklės ir apibūdinančios priemones, kuriomis atitinkamoms valstybėms narėms pranešami tas paslaugas teikiančių vežėjų pavadinimai bei maršruto persėdimo punktų skaičius;
(5) kadangi 1992 m. liepos 1 d. Komisija priėmė reglamentą (EEB) Nr. 1839/92, nustatantį išsamias Tarybos reglamento (EEB) Nr. 684/92 dėl tarptautinio keleivių vežimo dokumentų [4] taikymo taisykles su paskutiniais pakeitimais, padarytais Austrijos, Švedijos ir Suomijos stojimo aktu; kadangi siekiant sunorminti ir supaprastinti keleivių, kuriems teikiamos švytuoklinės paslaugos, apgyvendinimo ir vienkartinių paslaugų kontrolės dokumentus tas reglamentas buvo pakeistas Reglamentu (EEB) Nr. 2944/93 [5];
(6) kadangi Reglamentas (EB) Nr. 11/98 švytuoklinių paslaugų sąvoką panaikino, o vienkartinių paslaugų apibrėžimą, panaikindamas tam tikrų kriterijų neatitinkančių kitų vienkartinių paslaugų sąvoką, supaprastino;
(7) kadangi, siekiant paprastumo, tarptautinių vienkartinių paslaugų ir Reglamente (EB) Nr. 12/98 nustatytų vienkartinių kabotažo paslaugų kelionės lapą būtina sunorminti;
(8) kadangi teikiant specialias reguliarias kabotažo paslaugas kelionės lapą, t.y. kontrolės dokumentą, būtina užpildyti kaip mėnesinę suvestinę;
(9) kadangi, siekiant skaidrumo ir paprastumo, visi Reglamentu (EEB) Nr. 1839/92 nustatytų dokumentų pavyzdžiai turėtų būti pritaikyti naujai tarptautinių tolimojo susisiekimo ir miesto autobusais teikiamų paslaugų reguliavimo sistemai ir pirmiau minėtas reglamentas šiuo reglamentu turėtų būti pakeistas;
(10) kadangi valstybėms narėms reikės laiko naujiems dokumentams išspausdinti ir išplatinti;
(11) kadangi vežėjai tuo tarpu turėtų toliau naudoti dokumentus, numatytus Reglamente (EEB) Nr. 1839/92 ir Tarybos reglamente (EEB) Nr. 2454/92 [6], jeigu reikia tinkamai pakeistus atsižvelgiant į Reglamentus (EEB) Nr. 684/92 ir (EB) Nr. 12/98,
PRIĖMĖ ŠĮ REGLAMENTĄ,
I SKYRIUS
KONTROLĖS DOKUMENTAS - KELIONĖS LAPAS
1 straipsnis
1. Kontrolės dokumentas - kelionės lapas Reglamento (EEB) Nr. 684/92 2 straipsnio 3.1 punkte nurodytoms vienkartinėms paslaugoms teikti, atitinka šio reglamento I priede pateiktą pavyzdį.
2. Kontrolės dokumentas - kelionės lapas Reglamento (EEB) Nr. 12/98 2 straipsnio 3 punkte nurodytoms vienkartinėms paslaugoms teikti, atitinka šio reglamento I priede pateiktą pavyzdį.
3. Kelionės lapai sudaro knygą, kurioje yra 25 nuplėšiami lapai po du egzempliorius. Kiekviena knyga yra sunumeruota. Lapai taip pat numeruojami nuo 1 iki 25. Knygos viršelis atitinka šio reglamento II priede pateiktą pavyzdį. Valstybės narės imasi visų būtinų priemonių tuos reikalavimus taip prisitaikyti, kad kelionės lapų informacijos apdorojimą būtų galima kompiuterizuoti.
2 straipsnis
1. 1 straipsnio 3 dalyje numatyta knyga sudaroma vežėjo vardu; jos negalima perduoti.
2. Antrąjį kelionės lapo egzempliorių įskaitomomis ir neištrinamomis raidėmis prieš kiekvieną kelionę užpildo vežėjas arba vairuotojas. Jis galioja per visą kelionę.
3. Pirmasis kelionės lapo egzempliorius per visą kelionę, kuriai tas lapas išduotas, laikomas transporto priemonėje. Lapo kopija laikoma bendrovės buveinėje.
4. Už kelionės lapų laikymą atsakingas vežėjas.
3 straipsnis
Jeigu tarptautinę vienkartinę paslaugą to paties sutarties vykdytojo vardu teikia vežėjų grupė ir jeigu ją teikiant keleiviai persėda į kitą tos pačios grupės vežėjo transporto priemonę, kelionės lapo originalas laikomas paslaugą teikiančio vežėjo transporto priemonėje. Kelionės lapo kopija laikoma kiekvieno vežėjo buveinėje.
4 straipsnis
1. Vienkartinių kabotažo paslaugų kelionės lapų, pagal Reglamento (EB) Nr. 12/98 6 straipsnį - kontrolės dokumentų, kopijas vežėjas grąžina valstybės narės, kurioje jis yra įsisteigęs, kompetentingai institucijai arba žinybai tos institucijos arba žinybos nustatyta tvarka.
2. Jei tai yra specialios reguliarios kabotažo paslaugos pagal Reglamento (EB) Nr. 12/98 3 straipsnį, šio reglamento I priede nustatytas kelionės lapas užpildomas kaip mėnesinė suvestinė, kurią vežėjas grąžina valstybės narės, kurioje jis yra įsisteigęs, kompetentingai institucijai arba žinybai tos institucijos arba žinybos nustatyta tvarka.
5 straipsnis
Kelionės lapo turėtojui teikiant tarptautines vienkartines paslaugas kitoje valstybėje narėje negu ta, kurioje jis yra įsisteigęs, Reglamento (EEB) Nr. 684//92 12 straipsnio antroje dalyje nustatytomis sąlygomis leidžiama organizuoti vietines ekskursijas. Įrašas kelionės lape apie vietines ekskursijas daromas prieš transporto priemonei išvykstant į atitinkamą ekskursiją. Kelionės lapo originalas ekskursijos metu laikomas transporto priemonėje.
6 straipsnis
Kontrolės dokumentas pateikiamas visų įgaliotų tikrinančių pareigūnų prašymu.
II SKYRIUS
LEIDIMAI
7 straipsnis
1. Paraiškos leidimui teikti reguliarias ir specialias reguliarias paslaugas, kurioms teikti leidimas būtinas, atitinka III priedėlyje pateiktą pavyzdį.
2. Paraiškoje leidimui turi būti tokia informacija:
a) tvarkaraštis;
b) mokesčio už važiavimą skalės;
c) Bendrijos licencijos, išduotos Reglamento (EEB) Nr. 684/92 3a straipsnyje numatytam keleivių vežimui tarptautiniais maršrutais tolimojo susisiekimo ir miesto autobusais samdos pagrindais ar už atlygį, tikra patvirtinta kopija;
d) informacija apie paslaugos, kurią pareiškėjas numato teikti, tipą ir apimtį, jei tai yra paraiška pradėti teikti paslaugą, arba informacija apie suteiktas paslaugas, jei tai yra paraiška pratęsti leidimo galiojimo laiką;
e) atitinkamo mastelio žemėlapis, kuriame pažymėtas maršrutas ir sustojimo vietos keleiviams įlaipinti arba išlaipinti;
f) transporto priemonės vairavimo tvarkaraštis, pagal kurį būtų galima patikrinti, ar laikomasi Bendrijos įstatymų dėl vairavimo trukmės ir poilsio laiko.
3. Pareiškėjai pateikia bet kokią kitą informaciją, kurią jie laiko svarbia arba kurios prašo leidimą išduodanti institucija paraiškai pagrįsti.
8 straipsnis
1. Leidimai atitinka IV priede pateiktą pavyzdį.
2. Kiekvienoje transporto priemonėje, kuria teikiama paslauga, kuriai būtinas leidimas, turi būti leidimas arba leidimą išduodančios institucijos patvirtinta jo kopija.
III SKYRIUS
SERTIFIKATAI
9 straipsnis
1. Reglamento (EEB) Nr. 684/92 4 straipsnio 2 dalyje apibrėžtos vežimo savo sąskaita veiklos sertifikatai atitinka šio reglamento V priede pateiktą pavyzdį.
2. Įmonės, prašančios išduoti sertifikatą, išduodančiajai institucijai pateikia įrodymą arba patvirtinimą, kad Reglamento (EEB) Nr. 684/92 2 straipsnio 4 punkte nustatytų sąlygų buvo laikomasi.
3. Kiekvienoje pagal sertifikatų sistemą paslaugą teikiančioje transporto priemonėje kelionės metu turi būti sertifikatas, kuris pateikiamas visų įgaliotų tikrinančių pareigūnų prašymu.
4. Sertifikatai galioja ne ilgiau kaip penkerius metus.
IV SKYRIUS
STATISTINIŲ DUOMENŲ PATEIKIMAS
10 straipsnis
Duomenys apie Reglamento (EB) Nr. 12/98 7 straipsnyje nurodytas kabotažines transporto operacijas pagal šio reglamento VI priede pateiktą pavyzdį nurodomi lentelėse.
V SKYRIUS
LAIKINOSIOS IR BAIGIAMOSIOS NUOSTATOS
11 straipsnis
Reglamentas (EEB) Nr. 1839/92 nuo 1999 m. gruodžio 31 d. pripažįstamas netekusiu galios.
12 straipsnis
Valstybės narės vėliausiai iki 1999 m. gruodžio 31 d. gali leisti naudoti pagal Reglamentą (EEB) Nr. 1839/92 ir Reglamentą (EEB) Nr. 2454/92 parengtus kelionės lapus, paraiškas išduoti leidimą, leidimus ir sertifikatus, jeigu jie yra pataisyti, įskaitomi, neištrinami ir parengti pagal atitinkamus reikalavimus, kiek yra būtina siekiant, kad jie atitiktų Reglamentus (EEB) Nr. 684/92, (EB) Nr. 12/98 ir šį reglamentą.
Kitos valstybės narės tuos dokumentus savo teritorijoje priima iki 1999 m. gruodžio 31 d.
13 straipsnis
Valstybės narės imasi šiam reglamentui įgyvendinti būtinų priemonių ir nedelsdamos apie tai praneša Komisijai.
14 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1998 m. gruodžio 11 d., išskyrus 1 straipsnio 2 dalį, 4 ir 10 straipsnius, kurie taikomi nuo 1999 m. birželio 11 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. spalio 2 d.

Labels: 8